google/wiki40b huggingface dataset:
יואב ראובני

ביוגרפיה

ראובני נולד ביבנאל,אמו עלתה מאיטליה. ראובני שירת במלחמת לבנון השנייה וקיבל את אות מפקד חטיבת הצנחנים על חילוץ פצועים תחת אש, כחובש בפלס"ר צנחנים. לאחר שחרורו מצה"ל הוחתם בסוכנות "יולי" ודגמן לחברות "מאמ'ז" ו"דלתא".
הוא שימש במשך מספר עונות כדוגמן הראשי של רשת האופנה גולף והוא הדוגמן הישראלי הראשון שהופיע בקטלוג של דולצ'ה וגבאנה. בראיון לאתר מאקו סיפר כי הוזמן לארוחת ערב רומנטית מהמעצב דומיניקו דולצ'ה, אך סירב מפאת היותו סטרייט.
הוא הופיע בפרסום של הבושם "פרי אליס" ושימש כפרזנטור של חברת השעונים EMBOSS.
הוא עבד חצי שנה כדוגמן בדרום אפריקה שם גם היה על שער המגזין "MEN HEALTH", דגמן לחברת "ניוואה" והופיע במגזין הגרמני "OTOO".
ב-2008 הוא חתם על חוזה עם סוכנות "פורד" בפריז ועבד גם שם בתקופה, באותה שנה הוביל קמפיין ל"אופטיקה עיניים" בשווי ארבע מיליון שקלים.
ב-2009 הצטלם לחברת האופנה הדנית "מיסטר". בנוסף הוא שימש כדוגמן הבית של ZIP.
ב-2009 הצטרף לפאנל התוכנית "מה ש'תה שומע", ועזב לאחר כמה שבועות לאחר סכסוך עם חברת הפאנל עינב בובליל.
הוא שיחק בסרט רווקה פלוס.
ב-2013 כיכב בסרט "שבלולים בגשם" בו גילם את דמותו של בועז, סטודנט לבלשנות המתחבט בזהותו המינית.

חיים אישיים

ראובני ניהל מערכת יחסים עם לירון ויצמן, ולאחר שנה השניים נפרדו. לאחר מכן חזר ראובני לגור עם הוריו ביבניאל.
באוקטובר 2013 התחתן עם בת זוגתו עדי רונן, מייסדת אתר עדיקה.
ריינס פריבס

ביוגרפיה

פריבס, בנם של ריצ'רד ודימיטרה, נולד בניו ג'רזי וגדל בקנושה שבוויסקונסין. ב-1994 סיים תואר ראשון בהצטיינות במדע המדינה ואנגלית מאוניברסיטת ויסקונסין–וייטווטר. במהלך לימודיו היה נשיא אגודת הסטודנטים וראש תא המפלגה הרפובליקנית. לאחר הלימודים עבד עבור ועדת החינוך של האספה הלאומית של ויסקונסין (בית הנבחרים של המדינה), ולאחר מכן בבית המשפט לערעורים של ויסקונסין, בבית המשפט העליון של ויסקונסין, ובבית המשפט הפדרלי של מחוז דרום פלורידה. ב-1998 סיים תואר JD בהצטיינות במשפטים באוניברסיטת מיאמי. בתקופת לימודיו כיהן כראש נציגות הסטודנטים של בית הספר למשפטים. הוא שב לוויסקונסין ועבד כעורך דין בפירמת עורכי הדין Michael Best & Friedrich LLP בה נהיה שותף ב-2006.
ב-2004 התמודד מטעם המפלגה הרפובליקנית לסנאט של ויסקונסין, אך הפסיד לסנאטור המכהן. הוא שימש גזבר וסגן יו"ר המפלגה הרפובליקנית בוויסקונסין. ב-2007 נבחר ליו"ר המפלגה בוויסקונסין, הצעיר ביותר לכהן בתפקיד זה. ב-2009 מונה ליועץ המשפטי של הוועדה הרפובליקנית הלאומית. הוא התפטר מתפקידו בדצמבר 2010 לקראת התמודדותו ליו"ר הוועדה, ובינואר 2011 נבחר לתפקיד. בינואר 2013 ובינואר 2015 נבחר לכהונות נוספות כיו"ר הוועדה. במהלך תפקידו הוביל את שיקום המפלגה ויציאתה מחובות. הוא מקורב לפול ראיין לו סייע להיבחר לראשונה לקונגרס ב-1998, והשניים תמכו לאורך השנים זה בזה בגיוס כספים ובמערכות בחירות, וכן למושל ויסקונסין סקוט ווקר.
במהלך הבחירות לנשיאות ארצות הברית 2016 הגן על בחירתו של דונלד טראמפ כמועמד המפלגה לנשיא, חרף קולות שקראו לוועדה להתנער ממנו. לפריבס נזקפת בניית המנגנון ומתן הגיבוי המפלגתי שסייע לטראמפ להיבחר כנשיא, ולמפלגה הרפובליקנית לשמור על הרוב בסנאט ובבית הנבחרים של ארצות הברית. לאחר הבחירות החליט טראמפ למנותו לראש סגל הבית הלבן, והוא נכנס לתפקידו ב-20 בינואר 2017.
ב-28 ביולי 2017 מינה הנשיא טראמפ את ג'ון קלי לתפקיד ראש סגל הבית הלבן, במקומו של פריבס, שנאלץ לעזוב את תפקידו. כהונתו של פריבס בתפקיד הייתה הקצרה ביותר עבור ראש סגל הבית הלבן למעט כהונות ביניים של ממלאי מקום.
פריבס נשוי לסאלי, ואב לבן ובת. הוא שימש נשיא התזמורת הפילהרמונית של קנושה ומכהן כחבר הוועד המייעץ שלה. הוא חבר הוועד המייעץ של מרכז Care Net בקנושה, ארגון תמיכה לנשים בהיריון הפועל למניעת הפלות מלאכותיות.
מכינה קדם-צבאית תבור

המכינה הקדם-צבאית תבור היא מכינה קדם-צבאית הממוקמת בנוף הגליל אשר הוקמה בשנת 2010.
המכינה פועלת במסגרת המדרשה למנהיגות תבור, המפעילה גם את תוכנית קשת - תוכנית מנהיגות ייחודית לנוער, מגוון תוכניות המשך לחיילים משוחררים ומכון תבור המקיים פעילויות חינוך לאנשי צבא והוראה.
נכון לשנת 2018, יצאו מבית המכינה למעלה מ-300 בוגרים], מתוכם, קרוב ל-40% בחרו לצאת אל תפקידי קצונה], וגם לאחר שירותם הצבאי ניכרת השתלבותם של בוגרי תבור בעשייה חברתית משמעותית].
המכינה הוקמה בשנת 2010 על ידי יזמים חברתיים בהובלת עמיחי שיקלי, מנכ"ל המדרשה למנהיגות תבור. המכינה הוקמה בתמיכתה של עיריית נצרת עילית. שיקלי, תושב קיבוץ חנתון בעמק יזרעאל ואב לשלושה, הוא רס"ן במיל', עם עבר פיקודי מגוון בסיירת גולני, שייטת 13 ויחידת אגוז, ובוגר תואר שני בלימודי מזרחנות וביטחון.
החל משנת 2018 בראש המכינה עומד עמית ברנד, סא"ל במיל' בן 46, אב לשלושה ובן קיבוץ גזית. ברנד שרת בתפקידי פיקוד ולחימה בשלדג, ותכנון מערכתי-אסטרטגי במטה חיל האוויר, והוא בוגר תואר שני בלימודי דיפלומטיה וביטחון, ותואר ראשון בלימודי ממשל.

פועלה של המכינה

במהלך שנת המכינה, חניכי המכינה (אשר דוחים את שירותם הצבאי בשנה) מתמקדים בלימודי נושאים כגון ציונות, חברה ישראלית, מנהיגות, יהדות, מדינאות, תקשורת, מזרחנות, פילוסופיה כללית ופסיכולוגיה חברתית. במקביל, מדגישה המכינה את חשיבות הקניית הערכים החינוכיים לחניכיה, ביניהם, טיפוח זהות יהודית-הומניסטית וציונית או טיפוח סקרנות לימודית וביקורתיות.
בנוסף על אלו, מתקיימות במכינה סדרות מיוחדות במהלך השנה. מלבד הלימודים, חניכי המכינה מתנדבים באזור העיר נוף הגליל ועוברים סדנאות הכנה פיזית ומנטאלית לקראת השירות הצבאי. ערכי המכינה המוכרזים הם ציונות, מצוינות ורעות.
המכינה שמה דגש על עשייה חברתית. במסגרתה מקיימים החניכים פעילויות מעצימות עבור נוער בסיכון, ילדים בעלי צרכים מיוחדים, ועולים חדשים, וגם מעבר לכך מפעילים חניכי המכינה למעלה מעשרה מיזמי התנדבות שונים בנוף הגליל בהם משולבים 300 ילדים ובני נוער מין העיר מדי שבוע. בנוסף, מעודדת המכינה את החניכים לעסוק גם בפרויקטים אישיים משניים, לדוגמה, חניכה אישית של ילדים, סיוע בבתי ספר מיוחדים ועוד.
בשנת 2013 למדו במכינה כ-37 חניכים.
בשנת 2015 סוקרה המכינה בתקשורת, כאשר מתוך 20 בוגרי המחזור האחרון שלה, 13 התקבלו ליחידות מובחרות (4 לקורס טיס, 2 לשייטת, 3 לשלדג, 2 לסיירת מטכ"ל, 1 לפרויקט "שחקים" של מודיעין, ו-1 לקורס חובלים).
ביוני 2018, עם ההודעה על השעיית הפעילות של מכינת בני ציון בעקבות אסון נחל צפית ובשיתוף עם הנהלת בני ציון, מועצת המכינות ומשרד החינוך, הוחלט על הקמת שלוחת מכינת תבור עבור הצעירים שיועדו למכינת בני ציון. שלוחה זו מתקיימת נכון לשנה"ל תשע"ט בקיבוץ רמת השופט.
ואלטר ברי

ביוגרפיה

ברי למד פיתוח קול באקדמיה למוזיקה של וינה והופיע לראשונה באופרה של וינה בשנת 1947. הוא הצטרף כחבר קבוע ללהקה בשנת 1950 ונשאר שם לאורך כל שנותיו כזמר אופרה ויצא באופן קבוע להופעות אורח בבתי אופרה אחרים ברחבי אירופה.
לברי היו הרבה הופעות זכורות לטוב במטרופוליטן אופרה בניו יורק בשנות ה-60' וה-70' בתפקידים כמו ברק ב-"האשה ללא צל" של ריכרד שטראוס, טלראמונד בלוהנגרין וווטאן בהוולקירות של וגנר, ברון אוכס ב"אביר הוורד" והמורה למוזיקה ב"אריאדנה בנאקסוס" של ריכרד שטראוס, דון פיזארו ב"פידליו" של בטהובן, דון אלפונסו בכך עושות כולן ולפורלו בדון ג'ובאני של מוצרט. הופעתו האחרונה בתפקיד ברק הייתה ב-14 באפריל 1978.
התפקידים שהיו לסימני ההיכר המובהקים שלו הם פאפאגנו בחליל הקסם ופיגארו של מוצרט, וכחול הזקן. ברי עשה לו שם גם כפרשן לידר ויצירות כוראליות ונהנה לשיר באופרטה, בעיקר "העטלף" של יוהאן שטראוס.
ברי נשא לאישה את זמרת המצו סופרן כריסטה לודוויג בשנת 1957.
כריסטיאן פאבון

קריירה

פאבון נולד ב-21 בינואר 1996 והתחיל את הקריירה שלו בקבוצת הנוער של טאז'רס קורדובה מגיל 9.
ב-7 בפברואר 2012 עלה לקבוצה הבוגרת של המועדון כשהוא היה בן 16.
ב-9 ביולי 2014 זכה להתעניינות רבה מקבוצת בוקה ג'וניורס הארגנטינאית וחתם במועדון בסכום של מיליון וחצי אירו.
ב-18 ביולי 2014 הושאל לקבוצת אתלטיקו קולון לחצי שנה. 
ב-5 באפריל 2015 רשם את הופעת הבכורה של בבוקה ג'וניורס בניצחון 2-0 על הורקאן במשחק ליגה.
ב-20 באפריל 2015 כבש את שער הבכורה שלו במועדון מול לנוס כשהיה רק בן 19.
בעונת 2015 כבש בסך הכל 2 שערים ב-6 הופעות.
בעונת 2016 שיחק את רוב משחקי המועדון במסגרת גביע הליברטדוס ואף הגיע איתם לשלב חצי הגמר של הטורניר. פאבון כבש במסגרת הטורניר 4 שערים ב-8 הופעות אך המעיט לשחק במסגרת ליגת העל הארגנטינאית.
באותה עונה פאבון זכה להתעניינויות רבות מקבוצות רבות מאירופה אך החליט להשאר בבוקה ג'וניורס.
בעונת 2016/17 חווה את עונה מוצלחת עם 30 הופעות במדי הקבוצה ו-9 שערים.
בעונת 2017/18 הופיע במדי הקבוצה 25 הופעות עם 6 שערים ו-11 בישולים במסגרת הליגה.
בספטמבר 2017 סומן במקום ה-22 בדירוג 50 השחקנים הכי טובים עד גיל 21.
ב-17 במאי 2018 שיחק מול אליאנסה לימה במסגרת גביע הליברטדוס ובישל מולה 4 בישולים כשתוצאת הסיום 5-0 לטובת בוקה ג'וניורס ובכך העלה את מאזנו בגביע לשער אחד ו-6 בישולים ב-6 הופעות.
וגם העפיל עם בוקה ג'וניורס לשלב שמינית הגמר.
ב-9 בינואר 2018 סומן כמחליף של אלכסיס סאנצ'ס בארסנל וב-27 במאי דווח שבשיקטש הטורקית מעוניינת להחתים את פאבון בשורותיה ואף הומלץ על ידי ליאונל מסי לשחק במדי ברצלונה.
ב-8 באוגוסט 2019 הושאל ללוס אנג'לס גלאקסי עד לסוף העונה.

נבחרת לאומית

פאבון שיחק בנבחרת ארגנטינה עד גיל 17 וכבש 5 שערים ב-8 הופעות, משם הוא המשיך לנבחרת ארגנטינה עד גיל 20 שם הופיע 6 פעמים וכבש 4 שערים.
ב-4 באוגוסט 2016 זומן על ידי המאמן הארגנטינאי חוליו אולרטיקואצ'אה להרכב נבחרת ארגנטינה במסגרת אולימפיאדת ריו 2016.
וב-11 בנובמבר 2017 זומן על ידי המאמן הארגנטינאי חורחה סמפאולי לנבחרת ארגנטינה כשפאבון היה רק בן 21.
ב-11 בנובמבר 2017 ערך פאבון את הופעת הבכורה שלו בנבחרת מול נבחרת רוסיה שעלה מהספסל בדקה ה-78, המשחק נגמר 1-0 לטובת ארגנטינה לאחר שער של סרחיו אגוארו בדקה ה-86.
וב-14 בנובמבר 2017 בישל פאבון את השער השני לסרחיו אגוארו במשחק מול נבחרת ניגריה. המשחק הסתיים בהפסד 4-2. לאחר מכן נכלל בסגל הרשמי למונדיאל 2018.
סילואט (אשכולות)

מדד סילואט (Silhouette) הוא מדד בתורת האשכולות שמאפשר למדוד עד כמה חלוקת הנתונים במאגר המידע לקבוצות בעלות מאפיינים דומים שביצענו נכונה ומתאימה.
סילואט הא שיטה שתוארה לראשונה על ידי פיטר ג'יי ריסיו בשנת 1986 לטובת פירוש ואימות אחידות הנתונים באשכולות נתונים במאגרי מידע.
השיטה מייצגת בצורה גרפית תמציתית עד כמה דומה נתון מסוים באשכול נתונים בהשוואה לכלל הנתונים באותו אשכול.
ערך הסילואט, הנע בין (1-) ל-1, מציין עד כמה דומה נתון מסוים לנתונים האחרים באשכול אליו הוא משויך (לכידות) ועד כמה הוא שונה מהנתונים באשכולות הסמוכים (הפרדה).
ערכי סילואט נמוכים או שליליים לנתונים רבים במאגר המידע מעידים על בניה לקויה של  האשכולות או חלוקת נתונים שגויה לאשכולות (כדוגמת מרחב אוקלידי או מרחק מנהטן).
אוניברסיטת ליטא למדעי הבריאות

היסטוריה

האוניברסיטה נוסדה בשנת 1919 והחלה את פעילותה כפקולטה לרפואה כחלק מאוניברסיטת ליטא (כיום Vytautas Magnus University).
בשנת 1950, בעקבות סגירתה של אוניברסיטת ליטא, הוחלט על הקמתה כמוסד נפרד ללימוד רפואה והוא המוסד לרפואה בקובנה (Kaunas Medical Institute). בשנת 1998 שונה שמה לאוניברסיטת קובנה לרפואה (Kaunas University of Medicine). בספטמבר 2010 שונה שמה לזה הנוכחי בעקבות איחודה עם האקדמיה הליטאית לווטרינריה.
האוניברסיטה מאפשרת תוכנית לימודים בשפה האנגלית משנת 1990.

האוניברסיטה כיום

באוניברסיטה קיימות שבע פקולטות: הפקולטה לרפואה, הפקולטה לרפואת שיניים, הפקולטה לרוקחות, הפקולטה לסיעוד, הפקולטה ללימודים וטרינריים, הפקולטה ללימודי בריאות הציבור והפקולטה לגידול בעלי-חיים בחקלאות.
כמו כן משמשת האוניברסיטה כמוסד הגדול ביותר בליטא למחקר רפואי, במסגרתו פועלים: בית החולים האוניברסיטאי של קובנה ולצדו שישה מרכזי מחקר רפואיים העוסקים בין היתר בתחומי המחקר הביו-רפואי, הקרדיולוגיה, האנדוקרינולוגיה והפסיכו-פיזיולוגיה, וכמו כן במסגרת האוניברסיטה פועלים שתי מרפאות גדולות לטיפול בעלי-חיים.
האוניברסיטה לוקחת חלק במספר מיזמים רפואיים המרוכזים על ידי ארגון הבריאות העולמי של האו"ם (WHO) ובפרויקטים בינלאומיים אחרים.
משנת 2013 ניתן ללמוד בשפה האנגלית לתארים ברפואה, רפואת שיניים, סיעוד, רוקחות, וטרינריה ובריאות הציבור. נכון לשנת 2014 מספר הסטודנטים הזרים הלומדים בשפה האנגלית עומד על כ-550, מרביתם בפקולטה לרפואה כללית (כ-370 סטודנטים) ובפקולטה לרפואת שיניים (כ-140 סטודנטים).
עלמה זק

ביוגרפיה

נולדה ברמת אביב, בתם של הזמרת עדי עציון-זק והמוזיקאי יונתן זק, ואחותו התאומה של העורך והמפיק יורם זק.
לאחר שסיימה את לימודיה בגימנסיה הרצליה שירתה בצה"ל כמאבחנת פסיכוטכנית. למדה משחק באוניברסיטת תל אביב, ושיחקה במספר הצגות ומופעים. בשנת 1998 שיחקה בסדרות "החרצופים" בערוץ 2 ו"שמש" ובמיני-סדרה "ארץ קטנה איש גדול" ב-HOT. בשנת 2001 השתתפה בתוכנית הטלוויזיה "המצב" ככתבת שטח לצד אברי גלעד ובתפקידי אורח בסדרות "החיים זה לא הכול" ו"שבתות וחגים", וכן בסרט "חוכמת הבייגלה". הופיעה בסדרה "8 דקות ביום" של הבמאי עוזי וייל.
החל משנת 2003 היא משתתפת בתוכנית הבידור הסאטירית "ארץ נהדרת" של "שידורי קשת". בתוכנית זו גילמה מספר רב של דמויות, בהן חיקויים של מאיה בוסקילה ("מאיה בומבילה"), דליה איציק, יונית לוי, ציפי שביט, אבירמה גולן, זהבה גלאון, חנין זועבי, שרה נתניהו, מרב מיכאלי ומספר רב של דמויות בדיוניות.
בשנת 2004 הנחתה זק, יחד עם איל קיציס, את התוכנית "האקדמיה לצחוק". ושיחקה בסדרה הקומית "מה שלמה" בערוץ לוגי, ושיחקה בסרט הטלוויזיה "להשתחרר מסוזי" ששודר ב-HOT3.
בשנת 2005 שיחקה בסדרת הדרמה "בטיפול", ששודרה בערוץ הוט 3, לצד אסי דיין ורמי הויברגר. בשנת 2006 הנחתה יחד עם רבקה מיכאלי את "פסטיבל השירים של ישראל" וגם שרה עם להקת "טיפקס" את השיר "פרח השכונות". בשנת 2007 הופיעה בתפקיד אורח בסדרה "מסודרים" כחברתו לשעבר של גיא, המגולם על ידי אסף הראל.
ב-2008 הצטרפה לצוות השחקנים בעונה השנייה של הסדרה "לא הבטחתי לך" של חברת yes. באותה שנה החלה להופיע בסדרת הדרמה "עד החתונה" בערוץ 2, וכן המשיכה לעונתה השנייה של "בטיפול" בהוט 3.
בשנת 2010 שיחקה בסרט של חבורת "ארץ נהדרת", "זוהי סדום", והחלה לשחק תפקיד ראשי לצד יוסי מרשק ויהודה ברקן בסדרת הדרמה "פלפלים צהובים", שיצרה קרן מרגלית. בשנת 2011 שיחקה תפקיד משני בסרט "הערת שוליים" לצד ליאור אשכנזי ושלמה בראבא.
משנת 2010 עד 2012 הייתה הפרזנטורית של בנק הפועלים לצד ארז טל. בשנת 2015 החלה לשחק בקומדיית המצבים של ערוץ הילדים "אלישע".
משתתפת בסדרה "האחיות המוצלחות שלי" בתפקיד נילי, החל מהעונה השנייה שעלתה במרץ 2018. ב-2019 היא השתתפה בסדרה אמא מביכה.

חיים אישיים

זק חיה בזוגיות מ-2004 עם השחקן אלון נוימן ולהם שתי בנות.
ברוך דב דיסקין

ביוגרפיה

נולד בבני ברק לרב יוסף, ר"מ בישיבת תפארת ציון ולברכה בת שמחה זיסל שפירא. למד בישיבות פוניבז' והיה מתלמידי הרב שך. סבו הוא הרב יהושע זליג שהיה רבה של פרדס חנה.
בשנת תשנ"ה,1995, ייסד אברהם רובינשטיין את כולל נחלת משה - ללימוד הש"ס, ומינה אותו לעמוד בראשות הכולל.
בשנת תשנ"ח, 1998, מונה על ידי הרב שטיינמן לעמוד בראשות ישיבת ארחות תורה יחד עם הרב איתמר גרבוז, הרב יחיאל קלרמן, והרב צבי יהודה אדלשטיין. הוא מוסר בישיבה שיעור יומי, מלבד שלושה חדשים בשנה בהם הוא מוסר "שיעור כללי".
בשנת תשס"ה, 2005, מונה לעמוד בראשות ארגון "אחיעזר" שפותח שיעורי תורה בבתי עסק ומפעלים.
עורך יחד עם הרב בונים שרייבר את השאלות למבחני הש"ס של ארגון דרשו.
הרב דיסקין מוסר שיעורים בישיבות נוספות בישראל, ב"ישיבת תורת דוד" באשדוד, בישיבת רנה של תורה בכרמיאל, בישיבת נר זרח - עוצם ובישיבת תורת חסד לצעירים באלעד, כולם שייכים לעמותת אורחות תורה. כמו כן בישיבת היכל ברוך בתל אביב, ובעוד ישיבות.
החל משנת תשע"ד, 2014, עומד הרב דיסקין בנוסף בראשות הכולל של הנגיד דן גרטלר.
בשילהי חורף תשע"ג הוקמה קהילת אברכים בוגרי ארחות תורה בעיר כרמיאל סביב לישיבת רנה של תורה, הרב דיסקין עומד בראשה.

משפחתו

נשוי לחוה סימה ממשפחת ברוורמן ולהם שנים עשר ילדים. בין אחיו: הרב אליהו, ראש ישיבת אמרי משה בירושלים ר"מ בישיבת נתיב הדעת ומגיד מישרים, הרב אברהם, ר"מ בישיבת אור שמואל.
ווקלוז (פרוור)

גאוגרפיה

ווקלוז מהווה כמחצית משטח חצי האי סאות' הד, כשמצפונו מצוי וטסונס ביי האייקוני עם הצוקים המשקיפים על פתח מפרץ ג'קסון, ומדרום לו דובר הייטס ורוז ביי. ממזרח גובל הפרוור בים טסמן (כחלק מהאוקיינוס השקט), וממערב במפרץ ג'קסון. דרך הפרוור עוברות שתי דרכים ראשיות: דרך סאות' הד הישנה ודרך סאות' הד החדשה.

היסטוריה

לאחר הגעת המתיישבים הבריטים לאזור סידני, התפנה אזור ווקלוז משבט בירבירגל האבורוג'יני. המתיישבים השתמשו באזור החדש למטרת איתות לספינות המתקרבות לאזור הצוקים של סאות' הד, בתחילה במגדלי איתות מאולתרים. בשנת 1816 נבנה מגדלור מקוורי, על פסגת גבעה בולטת בצוק. המגדלור הלבן תוכנן על ידי אחד האדריכלים הראשונים שפעלו בסידני, פרנסיס גרינוויי.
בשנת 1802 הוענקה נחלה באזור לסר הנרי בראון הייז (שהגיע למושבת העונשין בעקבות חטיפת נכדתו של בנקאי אירי עשיר בעבור כופר נפש), שבנה במקום את בית ווקלוז, המשקיף על נמל סידני. הייז העריץ את המשורר פרנצ'סקו פטרארקה, ובמיוחד את אחד משיריו שתיאר את מעיין ווקלוז בצרפת, וקרא לביתו החדש על שם אותו שיר. על שם אותו מעיין קרוי מחוז ווקלוז בצרפת. בשנת 1822 קנה קפטן ג'ון פייפר, בעל הנכסים ברוז ביי ופוינט פייפר הסמוכים מדרום, את נחלתו של הייז. פייפר מכר את בית ווקלוז לג'ון ונתוורת', ממגלי הארצות הבולטים באוסטרליה ואחד מהבודדים שחצו את ההרים הכחולים בתקופתו. 
בצידו הצפון מערבי של הפרוור מצויות סוללות תותחים, שנועדו להגן על נמל סידני מפולשים. אלו נבנו ובוצרו בשנות השבעים של המאה ה-19, בעיקר משום חשש מפלישה רוסית.
בשנת 1883 מגדלור מקוורי המקורי נהרס עד היסוד, ובמקום בו עמד בנה האדריכל ג'יימס ברנט העתק מושלם שלו, תוך שימוש בחומרי בנייה שיבטיחו שרידות לאורך שנים.

תרבות

ווקלוז נחשב במשך שנים לאחד הפרוורים היקרים ביותר בסידני, ונכון לשנת 2010 עדיין ממוקם בין חמשת הפרוורים בעלי ערך הנכסים הגבוה ביותר. בשנת 2007 קנו האחים קרוק (מהגרים מדרום אפריקה) את אחוזת טהיטי בווקלוז בעבור 29 מיליון דולר אוסטרלי, סכום שיא באותו זמן.
בפרוור מספר שמורות טבע המוגנות מפיתוח. שמורת הטבע של מגדלור מקוורי משמשת רקע פופולרי לצילומי אירוסין וזוגות נשואים, ופארק כריסטינסון משמש ריאה ירוקה לתושבי המקום.
בית העלמין סאות' הוקם בשנת 1869 במפגש בין דרך סאות' הד הישנה והחדשה בווקלוז. אף על פי שהפרוור מנוהל על ידי מועצת וולהרה, בית העלמין נחשב כשלוחה של בית העלמין וייברלי, ולפיכך האזור מקבל שירותים ממועצת וייברלי הסמוכה. בבית העלמין קבורים רבים משועי אוסטרליה, כולל אדמונד ברטון, ראש ממשלת אוסטרליה הראשון, ג'ון רוברטסון, ראש ממשלת ניו סאות' ויילס לשעבר וולטר דייווידסון, מושל ניו סאות' ויילס לשעבר.
אסטוניאן אייר

תולדות החברה

החברה נוסדה בשנת 1991 מיד עם קבלת העצמאות של אסטוניה. החברה החלה לטוס עם מטוסים רוסיים שהיו שייכים לפני כן לחברת אארופלוט הסובייטית. יעדה הראשון היה פרנקפורט, גרמניה.
בשנת 1995 חכרה החברה שני מטוסי בואינג 737-300 ובשנת 1996 שני מטוסי פוקר 50 והוציאה משירות את מטוסיה הרוסיים הישנים.
ז'וזפ אסקולה

קריירה

אסקולה החל את הקריירה שלו במדי קבוצה שבסיסה בשכונת מגוריו ב-1933. כעבור שנה עבר לברצלונה, ואת הופעת בכורתו בליגת העל הספרדית ערך תחת הדרכתו של פרנץ פלאטקו ב-2 בדצמבר 1934. כבר בבכורתו הבקיע את השער הראשון מבין רבים במדי ברצלונה. בעונתו הראשונה במועדון עזר לו לזכות באליפות קטלוניה. בעונה הבאה, תחת ממשיך דרכו של פלאטקו, פטריק אוקונל, זכתה הקבוצה באליפות קטלוניה נוספת והגיעה לגמר גביע ספרד. לקראת סוף משחק הגמר מול ריאל מדריד, במצב של 2-1 למדריד, נפסקה בעיטת עונשין לטובת ברצלונה. אסקולה בעט את הכדור, אך שוער היריבה ריקארדו זאמורה הדף את הכדור בצורה מרהיבה, ובכך מנע מברצלונה להשוות ולהביא את המשחק להארכה.
מלחמת האזרחים הספרדית שפרצה ב-1936 גרמה להשעיית הליגה. כתוצאה מכך השתתפה ברצלונה ב"ליגה התיכונה", שהשתתפו בה קבוצות מהרפובליקה הספרדית השנייה. אסקולה עזר לקבוצתו לזכות בתואר. לאחר מכן, כאשר היה בלתי אפשרי לארגן את הטורניר מחדש עקב חלוקת הרפובליקה, יצא המועדון למסע באמריקה במטרה לגייס כספים, בין היתר. הקבוצה שיחקה 14 משחקים מול קבוצות אמריקניות. 
רבים מחברי הקבוצה, ובהם אסקולה, החליטו לא לחזור לספרד בשל המלחמה. לכן, אסקולה הצטרף לקבוצה הצרפתית סטה, שהייתה מהבולטות בצרפת באותה תקופה. הוא נשאר בקבוצה עד 1940 ועזר לה לזכות באליפות השנייה בתולדותיה.
עם תום המלחמה, הטיל השלטון חרם של שש שנים על השחקנים שברחו מספרד. אף על פי כן, נשיא מועדון הכדורגל ברצלונה אנריקה פיניירו פעל למען מתן אישור לשחקני הקבוצה לשחק. אכן, אסקולה ושחקנים נוספים הורשו לשחק ב-1941, באמצע עונת 1940/1941. בעונה הבאה, עונה בה אסקולה שיחק רק בתשעה משחקי ליגה, נאלצה הקבוצה להתמודד עם מאבקים כנגד ירידה לליגת המשנה. אי לכך, הצליח המועדון לזכות בגביע הגנרל (השם שניתן לגביע ספרד בימים אלו), לאחר ניצחון 4-3 בגמר עם שני שערים של אסקולה.
כמו כן, אסקולה היה מעורב גם במשחק השנוי במחלוקת בגביע הגנרל כשנה לאחר מכן. במשחק הראשון מבין השניים, שנערך בלס קורטס, ברצלונה ניצחה על אף שהשופט איפשר לשחקני ריאל מדריד לתקל בעוצמה את שחקני ברצלונה, ובהם אסקולה, שנאלץ לפרוש מהמשחק במהלכו. במשחק הגומלין ברצלונה הובסה 11-1, ולפי טענות, איימו תומכי השלטון הפאשיסטי (שתמך בעצמו בריאל מדריד) על חייהם של שחקני ברצלונה, ובהם אסקולה.
לאחר מכן החלה הקבוצה לשגשג, עם אסקולה במדיה, וזכתה בשלוש אליפויות ובגביע הלטיני. ב-1949, בתום עונה בה זכתה הקבוצה באליפות, פרש אסקולה ממשחק.
לאחר פרישתו המשיך אסקולה לעסוק בתחום הכדורגל, אך כמאמן. הוא אימן מספר קבוצות - בדאלונה, סבדל, קאסטיון ולבאנטה. ללבאנטה עזר להעפיל מהליגה השלישית לליגה השנייה. תפקידו האחרון בתחום הכדורגל היה אימון קבוצת הילדים של מועדון הכדורגל ברצלונה.

נבחרות ספרד וקטלוניה

אסקולה שיחק בעשרה משחקים של נבחרת קטלוניה והבקיע שני שערים, בין 1934 ל-1948. במדי נבחרת ספרד הופיע פעמיים - שתי הפעמים היו מול נבחרת פורטוגל ושתיהן הסתיימו בתוצאה תיקו 2. הראשונה הייתה ב-2 בינואר 1941 והשנייה הייתה ב-11 במרץ 1945.
דרום אפריקה במלחמת העולם השנייה

במהלך מלחמת העולם השנייה הייתה דרום אפריקה בין המדינות הראשונות שהכריזו מלחמה על גרמניה הנאצית. חיילי דרום אפריקה, שהייתה דומיניון של בריטניה הגדולה השתתפו לצד מדינות אחרות מחבר העמים הבריטי בקרבות באפריקה, באירופה ובזירות קרב אחרות.

הכרזת המלחמה

ערב מלחמת העולם השנייה, היה "האיחוד של דרום אפריקה" במצב פוליטי עדין. בעוד שבאופן רשמי, מאז חקיקת חוק וסטמינסטר בשנת 1931 היה האיחוד דומיניון של בריטניה הגדולה ולכאורה בעל בריתה הטבעי במצב של מלחמה, וראש המדינה היה ג'ורג' השישי, מלך הממלכה המאוחדת. ראש ממשלת דרום אפריקה היה ג'יימס ברי מוניק הרצוג שייצג את המפלגה הלאומית האנטי-בריטית. מפלגה זו הקימה מסגרת פוליטית משותפת שנקראה "המפלגה המאוחדת" ביחד עם המפלגה הדרום אפריקאית שהנהיג יאן סמאטס הפרו בריטי. מפלגה זו שלטה בדרום אפריקה מאז שנת 1934, כאשר הרצוג שימש כראש הממשלה, ואילו סמאטס כשר המשפטים.
ב-3 בספטמבר 1939 הכריזה בריטניה מלחמה על גרמניה הנאצית, ולכאורה הייתה דרום אפריקה מחויבת, כדומיניון, ללכת בעקבותיה. הרצוג סבר שעל דרום אפריקה להישאר נייטרלית, ואילו סמאטס תמך בכניסת דרום אפריקה למלחמה לצד בריטניה. הרצוג הגיש הצעה לפרלמנט כי דרום אפריקה תישאר נייטרלית, ואילו סמאטס הגיש הצעת החלטה ולפיה מנתקת דרום אפריקה את קשריה עם גרמניה. הבית דחה את הצעתו של הרצוג וקיבל את הצעת סמאטס ברוב של 80 קולות מול 67. כיוון שכך, הרצוג ניסה לפזר את הפרלמנט ולהכריז על בחירות כלליות, אך המושל הכללי של דרום אפריקה, סיר פטריק דאנקן סירב לכך. הרצוג התפטר, וסמאטס מונה להקים את הממשלה החדשה. סמאטס הוכרז לראש ממשלת האיחוד של דרום אפריקה, וב-6 בספטמבר 1939, הכריז האיחוד מלחמה על גרמניה.

כוח אדם

עם הכרזת המלחמה מנה צבא דרום אפריקה אך אלפים בודדים של חיילים בסדיר ובמילואים. הצבא לא היה ערוך להילחם מחוץ לגבולות דרום אפריקה. במדינה לא היה נהוג גיוס חובה, אך התנאים הכלכליים הקשים הביאו להתלהבות לשירות בצבא, ולהתגייסותם של מאות אלפים, משניתנה להם ההזדמנות.
מדיניות הגזע הדרום אפריקאית היקשתה מאוד על גיוס כוח אדם מתאים, בשל כך שהשחורים גויסו אך לתפקידים שאינם תפקידי לחימה. בסך הכל התגייסו לצבא 211,193 לבנים (מתוכם כ-24,000 נשים לבנות) ו-123,131 שחורים, צבעוניים והודים. בנוסף לכך שירתו 63,341 אנשים מכל הגזעים כמתנדבים בשירות חלקי.

יאן סמאטס

.
במהלך המלחמה קנה לעצמו סמאטס מעמד מיוחד בקרב בעלות הברית. הוא היה הגנרל הלא בריטי היחיד שצ'רצ'יל נועץ בו לעיתים קרובות. סמאטס היה לחבר בקבינט המלחמה הבריטי ב-1939, ובמאי 1941 מונה לפילדמרשל בצבא הבריטי. סמאטס הוביל את דרום אפריקה לחברות בארגון האומות המאוחדות, ונחשב לאחד מהמנהיגים החשובים של בעלות הברית. עם כל זאת, הייתה השתתפותה של דרום אפריקה במלחמה נושא מפלג, ובמהלך כל המלחמה עשו אנשי האופוזיציה בראשות הרצוג ודניאל פרנסואה מאלאן מאמצים לפגוע במאמץ המלחמתי. יוקרתו האישית של סמאטס נפגעה בקרב עמו כתוצאה מתמיכתו במלחמה, ובשנת 1948 הביס מאלאן את סמאטס בבחירות.

קורבנות ואבידות

מספר ההרוגים הדרום אפריקאים במלחמה היה 12,046, מספר הפצועים היה 14,363, ו-16,430 חיילים הוכרזו כנעדרים או נפלו בשבי. עם זאת, בניגוד למדינות אחרות שלחמו במלחמה זו, לא סבלה דרום אפריקה הרוגים מקרב האוכלוסייה האזרחית.
.bg

.bg היא הסיומת הלאומית (ccTLDs - Country Code Top Level Domains) של שמות המתחם (domain name) של אתרי אינטרנט הרשומים בבולגריה.
בהרשמה לדומיין קיימות ההגבלות הבאות: על הנרשם להיות חבר באיחוד האירופי או לחלופין חברה זרה בעלת סניף או נציג בבולגריה.
עלות הדומיין היא כ-30 אירו לשנה (36 כולל מע"מ)
עד אמצע שנת 2006 היה המחיר 50 דולר תחילה ועוד 50 דולר לשנה, מחיר זה היה יקר למדי ואתרים בולגריים רבים בחרו להשתמש בסיומת הבינלאומית .com, באוקטובר 2006 פושטו התהליכים והמחיר הורד ל-12 יורו בלבד לשנה. בשימוש בתת-דומיינים.
הלגה לובלנד

ביוגרפיה

לובלנד נולד בפרולנד שבמחוז אוסט-אגדר.

אלוף אולימפי

באולימפיאדת אנטוורפן (1920) זכה לובלנד במדליית זהב בקרב עשר בתוצאה של 6803.355 נק', לפני ברוטוס המילטון מארצות הברית (6771.085 נק') וברטיל אולסון משוודיה (6580.030 נק'). נוסף לכך, הוא סיים במקום חמישי בקרב חמש בתוצאה של 27 נק' (לפי שיטת המיקום).
תוצאותיו בקרב עשר היו: ריצת 100 מטר (מקום 7, 12.0 שניות), קפיצה לרוחק (מקום 5, 6.28 מטר), הדיפת כדור ברזל (מקום 8, 11.19 מטר), קפיצה לגובה ( מקום 4, 1.65 מטר), ריצת 400 מטר (מקום 5, 54.8 שניות), ריצת 110 מטר משוכות (מקום 1, 16.2 שניות), זריקת דיסקוס (מקום 2, 37.34 מטר), קפיצה במוט (מקום 5, 3.20 מטר), הטלת כידון (מקום 4, 48.01 מטר) וריצת 1500 מטר (מקום 4, 4:48.4 דקות). 
תוצאותיו בקרב חמש היו: קפיצה לרוחק (מקום 7, 6.32 מטר), הטלת כידון (מקום 4, 53.13 מטר), ריצת 200 מטר (מקום 10, 24.0 שניות), זריקת דיסקוס (מקום 2, 39.51 מטר) וריצת 1500 מטר (מקום 4, 4:45.8 דקות).
בשנת 1984 נפטר לובלנד באוסלו.